**Krūšu rekonstrukcija**

No 2022. gada 1. janvāra ir piešķirts papildus finansējums un valsts finansēto veselības aprūpes pakalpojumu klāstā atsevišķi izdalīta pakalpojumu programma sievietēm krūšu rekonstrukcijas veikšanai pēc krūts noņemšanas jeb mastektomijas onkoloģiskas saslimšanas dēļ. Papildus finansējums turpmāk ļaus no valsts budžeta līdzekļiem segt arī krūšu implanta vērtību, kas šobrīd netika apmaksāta.

Krūšu rekonstrukcijas programma paredzēta sievietēm pēc radikālas mastektomijas ar šādām diagnozēm:

* C50 - Krūts ļaundabīgs audzējs;
* D05 – Krūts carcinoma in situ;
* Z40 – Profilaktiskā ķirurģija, ja pacientei ir veikts laboratorisks tests, kas pierāda gēna BRCA1 vai BRCA2 mutāciju.

Rekonstrukcija veicama pēc rūpīgas pacienšu atlases, izvērtējot metodes piemērotību tieši šai sievietei, ņemot vērā objektīvos un subjektīvos aspektus un par to vienojoties ārstu speciālistu konsīlijam.

Krūšu rekonstrukcijas pakalpojumu saņemšanai ir iespējami divi pacientu ceļi atkarībā no ārstēšanas uzsākšanas:

1. “Standarta pacienta ceļš” - Rekonstrukcija pēctecīga mastektomijai jeb krūts noņemšanai: Šajā gadījumā sieviete vēršas pie sava ģimenes ārsta vai ginekologa ar krūts onkoloģiju saistītu sūdzību gadījumā. Ja ārstam ir aizdomas par onkoloģisku saslimšanu, paciente caur “Zaļo koridoru” tiek sūtīta uz konsultāciju pie ķirurga (mammologa), kas specializējies krūts ķirurģijā, tiek veikti nepieciešamie izmeklējumi, sasaukts ārstu – speciālistu konsīlijs un sastādīts ārstēšanas plāns. Šajā gadījumā, ja pacientei plānota krūts noņemšana un ir I vai II audzēja stadija, kā arī nav kontrindikāciju krūšu rekonstrukcijai – konsīlija ietvaros pacientei tiek piedāvāts šis tālākais ārstēšanas posms. Jāpiebilst, ka atkarībā no pacientes gadījuma krūts noņemšana un krūts rekonstrukcija var tikt veikta vienas operācijas laikā, pieaicinot plastikas ķirurgu, taču citkārt tās ir divas atsevišķas operācijas ar laika periodu starp tām, to izvērtē, lemj un pacienti informē ārstējošais ārsts, atbilstoši konsīlija lēmumam. Ja pacienti operācija ir atliekama, plastikas ķirurgs pacienti reģistrē gaidītāju rindā pakalpojuma tālākai nodrošināšanai.

Gadījumā, kad pacientei krūts noņemšana un krūts rekonstrukcija var tikt veikta vienas operācijas laikā, pieaicinot plastikas ķirurgu, pakalpojumus iespējams saņemt šādās ārstniecības iestādes: SIA “Liepājas reģionālā slimnīca”, SIA “Daugavpils reģionālā slimnīca”, VSIA “Paula Stradiņa klīniskā universitātes slimnīca”, SIA “Rīgas Austrumu klīniskā universitātes slimnīca”.

1. “Atliktais pacienta ceļš” - Iepriekš veikta mastektomija un rekonstrukcija atlikta: Šajā gadījumā, ja šobrīd sieviete ir pēc krūts noņemšanas operācijas krūts dziedzera onkoloģiskas saslimšanas (I vai II stadijā) dēļ un rekonstrukcija nav veikta (iemesli var būt dažādi – bija jāpabeidz ārstēšana, pakalpojums nav sniegts finansiālu apsvērumu dēļ, paciente sākotnēji atteikusies no rekonstrukcijas u.c.), sieviete var vērsties pie ģimenes ārsta, kas viņu nosūtīs pie ārsta speciālista - plastikas ķirurga uz konsultāciju. Konsultācijas laikā nepieciešamības gadījumā tiek nozīmēti izmeklējumi. Atbilstoši veikto izmeklējumu rezultātiem, tiek sasaukts konsīlijs (ķirurgu, plastikas ķirurgu), kas vērtē rekonstrukcijas veikšanas iespējas. Pozitīva lēmuma gadījumā, paciente tiek iekļauta krūts rekonstrukcijas gaidīšanas rindā. Pacienti gaidīšanas rindā iekļauj plastikas ķirurgs.

Atlikto rekonstrukciju pakalpojumus nodrošina tikai klīniskās universitātes slimnīcas:

* VSIA “Paula Stradiņa klīniskā universitātes slimnīca”,
* SIA “Rīgas Austrumu klīniskā universitātes slimnīca”.

Jāatgādina, ka pacientam, saņemot valsts apmaksātus veselības aprūpes pakalpojumus, ir jāveic pacienta līdzmaksājums:

* Gadījumā, ja pacientei krūts noņemšana un krūts rekonstrukcija tiek veikta vienas operācijas laikā, stacionēšana tiek pielīdzināta pirmreizējai onkoloģiskas saslimšanas ķirurģiskai ārstēšanai un pacientei par vienu gultas dienu sākot ar otro dienu jāmaksā 7 euro;
* Ja tiek veikta atlikta rekonstrukcijas operācija, pacientei par vienu gultas dienu sākot ar otro dienu jāmaksā 10 euro;
* Ārstniecības iestādes var iekasēt papildu maksājumu ne vairāk kā 31 euro par vienā stacionēšanās reizē operāciju zālē veiktajām ķirurģiskajām manipulācijām.

Līdzmaksājumu neiekasē no personām, kuras ir atbrīvotas no līdzmaksājumiem, un personām, kuras uzrāda Nacionālā veselības dienesta izsniegtu izziņu par to, ka persona kalendāra gada laikā ir saņēmusi veselības aprūpes pakalpojumus un veikusi pacienta līdzmaksājumu (tai skaitā apdrošinātāja vai citas personas segto) 570 euro apmērā.

2022. gadam krūts rekonstrukcijai plānotais finansējums 1 101 818 euro, paredzot rekonstrukcijas pakalpojumu nodrošināt provizoriski 300 sievietēm.

Ar pakalpojuma gaidīšanas rindām iespējams iepazīties NVD mājas lapā:

<https://www.vmnvd.gov.lv/lv/stacionaro-pakalpojumu-gaidisanas-rindas>.